**MIINTO STYRKER TEAMET**

**MED VELKENDT MODEPROFIL**

* ***1. april udvider Miinto ledergruppen med Camilla Frank i en nyoprettet stilling som Head of Fashion***
* ***Camilla Frank skal styrke og udvide Miintos samarbejde med partnerbutikker i premium-segmentet – også i udlandet.***

Det digitale butikskoncept Miinto oplever kraftig vækst især i udlandet. Det betyder blandt andet øget efterspørgsel på et endnu større udvalg af modevarer i den eksklusive ende af skalaen. Den efterspørgsel vil Miinto naturligvis gerne efterkomme ved at tiltrække endnu flere butikspartnere med premium-varer på hylderne. Til at udføre den opgave opretter Miinto derfor en ny Head of Fashion stilling, og ansætter den stærke modeprofil **Camilla Frank** pr. 1. april.

*– Jeg er super glad for og stolt af, at Miinto kan tiltrække en stærk profil som Camilla Frank. Jeg er sikker på, at det bliver en synlig gevinst for kunden, der gerne vil inspireres og handle endnu flere premium designervarer hos Miinto,* siger CEO Konrad Kierklo.

Camilla Frank kommer til Miinto med knap 20 års erfaring fra mode-, journalist og ikke mindst detailbranchen – blandt andet som mangeårig direktør og redaktør for nogle af Danmarks og Norges tungeste digital- og printmedier samt som direktør for Copenhagen Fashion Week. Hele vejen har det altid været en rød tråd i Camilla Franks karriere at sikre et stærkt fokus på slutkunden:

– *Det har altid været helt afgørende for mig at skabe et produkt som forbrugeren, og dermed også jeg selv, rent faktisk mangler. Jeg glæder mig helt vildt til at arbejde med så stærk en mærkevare som Miinto, og til at indfri det enorme potentiale og den efterspørgsel, som Miinto allerede oplever på endnu flere designervarer. Varer som Miintos kunder kan investere i og have glæde af i årevis,* siger Camilla Frank.

**Kommer til et Miinto i vækst**

Siden nytår er det gået stærkt for danske Miinto, der foreløbig erobrer markedsandele i syv lande. Antallet af partnerbutikker, der tilbyder deres håndplukkede og personligt udvalgte modefavoritter gennem Miintos platforme, vokser dagligt, og Miinto samarbejder nu med mere end 2.400 partnere over hele Europa. I sidste uge offentliggjorde Miinto desuden opkøbet af en stor polsk konkurrent samt tyske **Burda Principal Investment** som ny investor.

*– Hovedparten af Miintos omsætning ligger i udlandet, og alle vores største partnere får en væsentlig andel af deres omsætning fra eksport på tværs af vores markeder. Oveni oplever vi en stigende efterspørgsel på blandt andet premium-produkter især fra vores eksportmarkeder. Selvfølgelig skal vi imødekomme både kunder og partneres ønske, og derfor vil premium-segmentet fremover være et endnu mere prioriteret forretningsområde for Miinto,* siger Konrad Kierklo.